Burjassot reprén les seues activitats d’arts escèniques gratuïtes amb la posada en escena de “Isla”
2025-07-24

Diumenge que ve 2 d’octubre a les 12.00 hores el Parc de la Granja serà l’escenari d’una nova activitat on les arts escèniques seran les protagonistes. Des de la Regidoria de Cultura i Joventut, dirigida per Javier Naharros, l’Ajuntament de Burjassot reprén les seues accions culturals gratuïtes i obertes a tota la família amb un espectacle molt divertit, “Isla” que arriba de mans de la companyia de circ D’Clic.

Guardonat amb quatre premis nacionals de Circ, “Isla” parteix del somni i de l’al·lucinació de tres personatges nàufrags que es troben solos i que es necessitaran els uns als altres per a refer la seua història. Aquests personatges crearan situacions inversemblants i triaran estratègies d’allò més rocambolesques per a superar els límits de la seua illa.

Una història que, tal com assenyalen des de la companyia, farà reflexionar al públic sobre la idoneïtat de refugiar-se en la mar o sotsobrar en una illa. Basat en un treball de cos i moviment, les eines més circenses, com l’acrobàcia i el masteler xinés, s’integren com a llenguatge escènic dins l’espectacle, “aquest projecte ens recorda la subtil frontera existent entre el teatre físic i la dansa; el circ i el risc; i la màgia i el somni”.